|  |  |
| --- | --- |
|  | **OBČINA TRBOVLJE**  Mestni trg 4, 1420 TRBOVLJE |

tel.: 03 77 79 900, obcina.trbovlje@trbovlje.si

Številka: 354-2/2025-1

Datum: 7. 1. 2025

Občina Trbovlje na podlagi Odloka o proračunu Občine Trbovlje za leto 2024 (Uradni vestnik Zasavja, št. 29/23) in Pravilnika o sofinanciranju stroškov kastracije in sterilizacije lastniških mačk v Občini Trbovlje (Uradni vestnik Zasavja, št. 29/23) objavlja:

**J A V N I R A Z P I S**

**za sofinanciranje sterilizacije in kastracije lastniških mačk v Občini Trbovlje v letu 2025**

**1. Naziv in sedež dodeljevalca finančnih spodbud**

Občina Trbovlje, Mestni trg 4, 1420 Trbovlje, tel. (03) 77 79 900, e-pošta: [obcina.trbovlje@trbovlje.si](mailto:obcina.trbovlje@trbovlje.si).

**2. Predmet in namen javnega razpisa**

Občina Trbovlje razpisuje nepovratna finančna sredstva za sofinanciranje stroškov kastracije in sterilizacije lastniških mačk v Občini Trbovlje za leto 2025, do višine razpoložljivih sredstev v občinskem proračunu za leto 2025. Javni razpis se zaključi z dnem porabe proračunskih sredstev.

Namen javnega razpisa je zmanjševanje števila zapuščenih mačk v Občini Trbovlje.

**3. Pogoji za sodelovanje na javnem razpisu**

Na javnem razpisu lahko kot vlagatelj kandidirajo lastniki mačk, ki izpolnjujejo naslednje pogoje:

* da imajo stalno prebivališče v Občini Trbovlje
* da imajo v lasti do 3 mačke na stanovanje oziroma hišno številko,
* da podajo vlogo za sofinanciranje sterilizacije ali kastracije lastniške mačke, in sicer za storitev, ki je opravljena v obdobju od objave razpisa na spletni strani Občine Trbovlje, do porabe proračunskih sredstev.

K vlogi za sofinanciranje sterilizacije in kastracije lastniških mačk morajo prosilci priložiti račun za opravljeno storitev s podatki o lastniku mačke.

**4. Višina nepovratne finančne spodbude**

Višina nepovratnih finančnih sredstev za sofinanciranje znaša za kastracijo lastniškega mačka 35,00 EUR, za sterilizacijo lastniške mačke pa 50,00 EUR.

Sredstva se bodo dodeljevala do porabe sredstev, v skladu s proračunom Občine Trbovlje za leto 2025, po zaporedju predloženih popolnih vlog. Skupna višina sredstev po tem javnem razpisu za leto 2025 znaša 5.000,00 EUR.

**5. Dodatne zahteve in pogoji za kandidiranje na javnem razpisu**

a) pravočasna in popolna vloga

Osnovni pogoj za dodelitev nepovratnih finančnih sredstev za sofinanciranje sterilizacije in kastracije lastniških mačk v Občini Trbovlje je pravočasno oddana in popolna vloga.

Vloga je pravočasna, če je oddana v času od objave javnega razpisa do porabe proračunskih sredstev, ko je razpis zaključen.

Vloga je popolna, ko vlagatelj predloži v celoti in pravilno izpolnjen OBRAZEC A in obvezne priloge:

* fotokopija računa za opravljeno storitev s podatki o lastniku mačke, ki se morajo ujemati s podatki osebnih dokumentov lastnika mačk. Datum opravljene storitve na računu ne sme biti starejši od datuma objave javnega razpisa na spletni strani Občine Trbovlje.

Če je vloga nepopolna, pristojni organ od vlagatelja zahteva dopolnitev vloge v 15 dneh od prejema poziva za dopolnitev vloge. V kolikor vlagatelj vloge ne dopolni v zahtevanem roku, jo organ s sklepom zavrže.

Če vlagatelj pomanjkljivosti odpravi v zahtevanem roku, se šteje, da je bila vloga vložena takrat, ko je vloga popolna.

Vložena dokumentacija, ki je priloga vloge, se vlagatelju ne vrača.

**6. Pridobitev obrazcev in informacij o javnem razpisu**

Javni razpis in dokumentacija za prijavo z obrazci sta na voljo na spletni strani [www.trbovlje.si](http://www.trbovlje.si).

Informacije o javnem razpisu lahko vlagatelji pridobijo po telefonu na številki 03 77 79 930 v času uradnih ur ali na elektronskem naslovu: [dusanka.spilar@trbovlje.si](mailto:dusanka.spilar@trbovlje.si).

**7. Rok in način prijave**

Rok za predložitev vlog je od objave javnega razpisa do konca koledarskega leta 2025, oziroma do porabe proračunskih sredstev, saj je s tem dnem javni razpis zaključen. Obravnavane bodo vloge, ki bodo na Občino Trbovlje prispele pravočasno. Nepovratna finančna sredstva se bodo dodeljevala do porabe sredstev po zaporedju predloženih popolnih vlog.

Vlagatelj vloži pisno vlogo na predpisanem obrazcu z vsemi dokazili in prilogami osebno ali po pošti na naslov: Občina Trbovlje, Mestni trg 4, 1420 Trbovlje s pripisom »Javni razpis za sofinanciranje sterilizacije in kastracije lastniških mačk v Občini Trbovlje za leto 2025«.

**8. Postopek obravnave vlog**

Vloge se odpirajo in obravnavajo po vrstnem redu prejetja. Odpiranje vlog ni javno.

V primeru, da je v seznam popolnih vlog uvrščenih več vlog, kot je na voljo sredstev, se sredstva razdelijo popolnim vlogam na začetku seznama, glede na vrstni red datuma in ure prejema ter razpoložljiva sredstva.

S sklepom se zavržejo vloge:

- ki so prispele po zaključku javnega razpisa;

- nepopolne vloge, ki jih v navedenem roku vlagatelj ne dopolni ali jih dopolni neustrezno.

Z odločbo se zavrnejo vloge:

- ki so neutemeljene;

- ki so vsebinsko neustrezne;

- ki ne izpolnjujejo pogojev za prijavo.

O dodelitvi sredstev vlagateljem bo odločeno z odločbo. Odločba bo prosilcem izdana v 30 po prejemu popolne vloge.

**9. Pogoji za izplačilo nepovratnih finančnih sredstev**

Nepovratna finančna sredstva bodo izplačana na podlagi izdane dokončne odločbe, s katero je bila vlagatelju dodeljena pravica do nepovratnih finančnih sredstev.

Nepovratna finančna sredstva se izplačajo ob razpoložljivih sredstvih največ 30 dni po dokončni odločbi na transakcijski račun upravičenca.

Popolne vloge vlagateljev, ki zaradi porabe proračunskih sredstev v tekočem letu niso realizirane, se, v kolikor so v naslednjem letu zagotovljena proračunska sredstva, ob upoštevanju vrstnega reda prispetja prenesejo v naslednje leto in se takrat obravnavajo prednostno, po načelu vrstnega reda prispetja.

Vlagatelj lahko vloži pritožbo za preveritev utemeljenosti odločbe v roku 8 dni od prejema odločbe pri županu Občine Trbovlje. Pritožba se lahko vloži pisno ali ustno na zapisnik pri organu, ki je odločbo izdal. V pritožbi morajo biti natančno opredeljeni razlogi, zaradi katerih je vložena pritožba. Predmet pritožbe ne morejo biti postavljena merila za dodelitev nepovratnih finančnih sredstev.

**Občina Trbovlje**

**Župan**

**mag. Zoran POZNIČ**